## Odluka Ustavnog suda Republike Hrvatske broj:U-IIIA-3352/2005 od 22. ožujka 2007.

### NN 38/2007 (13.4.2007.), Odluka Ustavnog suda Republike Hrvatske broj:U-IIIA-3352/2005 od 22. ožujka 2007.

# USTAVNI SUD REPUBLIKE HRVATSKE

**1325**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Ivan Mrkonjić, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio A. Ć. iz G., na sjednici
održanoj 22. ožujka 2007. godine, donio je

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u predmetu koji se vodi
pred tim sudom pod poslovnim brojem: Gž-4749/05 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe A. Ć. iz G., otok H., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 27. srpnja 2005.
ustavnu tužbu, radi duljine zemljišnoknjižnog postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda iz ustav­ne tužbe, očitovanja Općinskog suda
u Starom Gradu od 26. siječnja 2006. godine, te uvida u spis Općinskog suda u
Starom Gradu broj: Z-555/97, utvrdio pravno relevantne činjenice za odlučivanje
o povredi ustavnog prava podnositelja, zajamčenog člankom 29. stavkom 1. Ustava.
Zemljišnoknjižni postupak pokrenuo je podnositelj 30. lipnja 1997. godine
predajom prijedloga za uknjižbu prava vlasništva temeljem rješenja o
nasljeđivanju.
Nakon 5. studenoga 1997. godine poduzete su sljedeće radnje:
– podneskom od 13. studenoga 1997. godine podnositelj požuruje postupak;
– podneskom od 6. srpnja 1998. godine podnositelj podnosi izmijenjeni prijedlog
za uknjižbu;
– rješenjem broj: Z-555/97 od 16. prosinca 2004. godine Općinski sud u Starom
Gradu djelomično dozvoljava uknjiženje prava vlasništva nad nekretninama
navedenima u prijedlogu podnositelja;
– protiv prvostupanjskog rješenja podnositelj 2. siječnja 2005. godine podnosi
žalbu i prijedlog za izuzećem raspravnog suca i predsjednice suda, te dopunjuje
žalbu 12. siječnja 2005. godine;
– Županijski sud u Splitu rješenjem od 21. srpnja 2005. godine odbija zahtjev
podnositelja za izuzeće predsjednice Općinskog suda u Starom Gradu;
– Općinski sud u Starom Gradu rješenjem od 27. rujna 2005. godine odbija zahtjev
podnositelja za izuzeće raspravnog suca;
– Općinski sud u Starom Gradu otpremio je predmet povodom dopune žalbe
podnositelja 7. studenoga 2005. godine Županijskom sudu u Splitu;
– Županijski sud u Splitu zaveo je predmet pod broj Gž-4749/05.;
– daljnje radnje u postupku nisu poduzimane.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.
 *Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Zemljišnoknjižni postupak pokrenuo je podnositelj 30. lipnja 1997. godine,
predajom prijedloga za uknjižbu prava vlasništva temeljem rješenja o
nasljeđivanju Općinskom sudu u Starom Gradu.
Međutim, duljina postupka ne uzima se u obzir od tog dana, već od 5. studenoga
1997., kad je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak i
1/06., u daljnjem tekstu: Zakon o potvrđivanju Konvencije), koja Konvencija u
članku 6. stavku 1. jamči i pravo na suđenje u razumnom roku.
Ustavna tužba podnesena je 27. srpnja 2005. godine, a do tog dana sudski
postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno osam (8) godina
i dvadeset i sedam (27) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao sedam (7)
godina, osam (8) mjeseci i dvadeset i dva (22) dana.

4.2. POSTUPANJE NADLEŽNOG SUDA

U razdoblju nakon 5. studenoga 1997. godine postupak se neprekidno vodio pred
prvostupanjskim sudom, koji je predmet riješio 16. prosinca 2004. godine, a
predmet je povodom žalbe upućen 7. studenoga 2005. godine drugostupanjskom sudu.

4.3. PONAŠANJE PODNOSITELJA USTAVNE TUŽBE

Ustavni sud utvrđuje da podnositelj nije pridonio duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda u konkretnom slučaju ne radi se o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak vodio u razdoblju od 5. studenoga 1997.
do podnošenja ustavne tužbe u trajanju duljem od sedam godina, te se povodom
žalbe nalazi na drugostupanjskom sudu. Imajući u vidu ukupno trajanje postupka,
razdoblje neaktivnosti Općinskog suda u Starom Gradu u razdoblju duljem od sedam
(7) godina, te okolnost da se postupak praktički cijelo vrijeme vodio pred sudom
prvog stupnja, Ustavni sud ocjenjuje da je povrijeđeno pravo podnositelja na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-3352/2005
Zagreb, 22. ožujka 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 38/2007-1325
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)